Communitas » vervulling
Posts Tagged 'vervulling'
Sleutel tot 'n gelukkige aftrede
Written by Wilma le Roux on July 25, 2016 . Posted in Boeke
Almal van ons kom op 'n stadium in jou lewe wanneer jy moet dink aan aftrede, maar 'n groot aantal mense begin beplan nie vroegtydig daarvoor nie.
Johannes Jordaan is 'n voormalige finansiёle- en lewenstyl-adviseur, en tans 'n skrywer wat 'n boek geskryf het getiteld "Prima Tyd: Geniet jou lewe na 50".
In sy eie woorde: Dit verskaf praktiese riglyne oor hoe om jou leefstyl in te rig om 'n gelukkige en vervulde lewe te geniet en jou uiteindelike aftrede vir jou Prima Tyd sal wees (en nie 'n "wagkamer vir die dood"), soos sommige mense dit ervaar nie.
In hierdie boek skryf hy oor verskeie dinge waaraan aandag gegee moet word voor jou aftrede sowel as in jou aftree-jare, en hoe om te sorg dat jy 'n kwaliteit-lewe in hierdie lewensfase kan hê. Hy skryf dat die doel van hierdie publikasie hoofsaaklik is om lesers tussen die jare 50 en 60, maar ook jonger mense, te help om voluit te leef in hul Prima Tyd-jare. Juis daarom beveel hy ook aan dat jy hierdie boek eintlik reeds vóór jou Prima jare moet lees, sodat jy vroeg reeds kan begin beplan en dit voorbereid kan binnegaan.
Prima Tyd is 'n nuttige handleiding met waardevolle inligting en wenke oor finansiële- en nie-finansiёle aspekte, wat jou op reis neem deur 10 hoofstukke (INHOUDSOPGAWE) en jou help kyk na ALLES wat mens moet weet om 'n gelukkige en vervulde lewe tot in jou oudag te geniet. Van jou belangrikste basiese behoeftes vir 'n gelukkige lewe, die beplanning van jou begroting, tot die benutting van jou tyd tydens jou aftreejare word besin. Dit begelei jou ook om te kyk na sake soos jou gesondheid, jou geestesgesondheid, jou veiligheid en sekuriteit – selfs ook na hoe om 'n geskikte woonplek te kies – en ten slotte na die beplanning van jou boedel en testament.
Hy doen dit met humor en illustrasies – werklik 'n boek wat oud én jonk kan geniet en benut.
Om Dr Pieter van Niekerk, teoloog, skrywer en vryskutresensent, se resensie van Prima Tyd in die Kerkbode te lees – kliek hier: KERKBODE RESENSIE Prima Tyd boek 27-5-2015
Hiermee 'n afslag-aanbod op 'n besonder nuttige, gebruikers-vriendelike en maklik leesbare boek (ongeveer 150 pp) oor 'n onderwerp wat vir een en almal op 'n besondere wyse kan help.Onderstaande 30% AFSLAG-AANBOD is geldig tot einde Oktober 2016:
Johannes behartig self die verspreiding as skrywer.
Die afslag-prys is R100 per eksemplaar (i.p.v. die kleinhandelprys van R150 per eksemplaar).
Bestel 5 of meer boeke teen R90 per eksemplaar of
10 of meer teen R80 elk (bv vir gemeentelede wat saam bestel en/of geskenke vir familie of vriende).
Die boek is ook in Engels beskikbaar as PRIME TIME – Enjoy you life after 50. Skryf gerus aan Johannes vir meer inligting, of kliek hier om 'n bestelvorm af te laai: BESTELVORM
VEG VIR JOUSELF!
Written by Jannie le Roux on February 18, 2010 . Posted in Inspirasie
'n Kollega vertel hoe hy sukkel om effektief af te vat. Dis nie 'n nuwe storie nie. Dis alle geestelike leiers se storie.
Maar daar is 'n verskil tussen 'n dag of tydjie af hê waarin jy net rus, en hoe om jouself te verruim met nuwe energie en drome en passie.
As jy net die dinge doen wat jou help om jou moegheid te oorwin, is dit nog nie genoeg nie. Jy begin net weer waar jy gister was, en die week voor dit… Kort voor lank kruip daar 'n anderste moegheid in jou wat jy nie oorwin kry met afvat nie. Dis die moegheid wat in jou siel en gees kom lê. By sommige wys dit die eerste in geïrriteerdheid, by ander in uitstel, by nog ander in minder liefde en gevoel en 'n taakgerigtheid.
Om vervullend en verruim te leef, moet jy hierdie jaar vir jou tye inbou waarin jy jou pas, jou plek, jou posisie, jou plan en jou passie verander. Doen wat jóú gaan laat voel soos 'n nuwe mens. Verander jou pas deur iets heel anders te beleef. Verander jou roetine sodat jy op 'n ander manier leef. Verander jou plek deur op 'n ander plek stiltetyd te hou en in jou joernaal te skryf. Verander jou posisie deur te kies om vanjaar sekere verwagtings nie te doen nie. Sê jy sal dit in die volgende fase weer doen, maar vanjaar gaan jy dit of dat doen. Hou op om sekere dinge te doen.Trek jou grense 'n slag duidelik. En as jy iemand teleurstel? Soos Bill Hybels eendag sê: Daar is so 'n lang ry mense wat hy deur die jare teleurgestel het, dié persoon moet maar agter inval. Verander jou plan deur op die Here te wag en te luister… en in Jesus tree vir tree op die water te loop.
Verander jou passie. Ons het nie net een passie nie. Ons het 'n portfolio van die goed. Dis vanjaar 'n ander passie se beurt. Doen wat jy nog altyd wou doen, maar net bly uitstel vir eendag as die tyd ryp is. Vra jouself: En wat volgende? Doen dan net daardie een ding. Wat van Stephen Covey se "Begin with the end in mind"? Die "end in mind" is om weer passie vir Jesus op te vlam. Doen wat ook al jou passie sal nuut maak – woon VBO by, gaan bly vir 'n week tussen armes, vas vir 'n week, bid elke nag tussen 3 en 4…
Die punt is: veg vir jouself! Selfleierskap was nog altyd die kern van leierskap. Daarom het Jesus gereeld uit die skares onttrek om te bid.